《湖上同胡小范夜饮坐中听其家元戎敬仲与房都护占明盛谈往事》
明代·黎遂球

我客西湖已十载，濯足往往临高溪。今年失意乃寒疾，束书枕琴眠招提。

欲归未归天气好，买舟方上严滩道。湖头词客兰桡过，银烛相看树星晓。

渔阳老将雄酒间，吴阊美人长眉弯。白眼瞠瞠向前语，曾立奇功山海关。

逆珰诛求意不足，锒铛夜系血如浴。黑狱沉沉竟失明，流落江南眠石屋。

坐中髯客复何为，犴狴曾同袁督师。令箭初飞缒城出，騕袅牵来只让骑。

罪案相寻连内阁，壮士何妨委沟壑。煅炼严刑死不招，督师磔肉如花落。

至尊意解不深求，忽蒙放出归云游。逍遥独钓湖天月，旧事伤心烟雾愁。

烟波惨澹生前席，酌酒与君望天色。英雄成败古何尝，得似扁舟五湖客。

胡郎别我归城中，掀髯大醉淩寒风。相期更伴钱塘去，千顷潮头驾短篷。

美人清歌笑回首，长笛一声折杨柳。为君舞剑复弹筝，玉腕还持一杯酒。

作者简介：（?—1646）广东番禺人，字美周。天启七年举人。再应会试不第。善诗、古文，工画山水。崇祯中，陈子壮荐遂球为经济名儒，以母老不赴。明亡，方应陈子壮荐，为南明隆武朝，兵部职方司主事，提督广东兵援赣州，城破殉难。谥忠悯。有《莲须阁诗文集》。